Arriba “Cultura 10”, la Setmana Cultural de la Falla Mendizábal
2025-07-24

Amb una gran programació, divendres que ve 11 de novembre a les 20:45 hores, la Falla Mendizábal donarà per inaugurada la seua Setmana Cultural, “Cultura 10”. Uns dies en els quals la comissió burjassotera oferirà als seus components un ampli ventall d’activitats entre les quals no faltarà el teatre, les visites culturals, les xerrades i els concursos.

Després de la inauguració, el dissabte 12 de novembre a les 9:30 hores la cita és en el casal de la Falla des d’on s’eixirà per a visitar el Monestir de Santa María del Puig en una visita apta per a xiquets en la qual s’explicarà la “Ruta de cavallers i princeses”. Aqueix mateix dia, a les 19:30 hores, la cita serà en la Casa de Cultura on el grup de teatre posarà en escena l’obra “La boda” de Lourdes Lajarín, dins de les Jornades de Teatre de l’Agrupació de Falles de Burjassot. El diumenge 13 de novembre, a les 11 hores, la visita serà a l’Ermita de Sant Roc, guiats per Enrique Andrés Soriano, membre de l’Associació Amics de Sant Roc.

La setmana començarà amb la xerrada “Les falles i la construcció de les Falles, València, la “Primera ciutat creativa” d’Europa”, a càrrec de Pau Rausell Köster, Director de l’àrea de recerca en economia de la Cultura i el Turisme. Serà el dilluns 14 de novembre, a les 20 hores, en el casal de la Falla. Un dia més tard, Vicente Roig Folch, expert en Falles, serà l’encarregat de la ponència “Historia de les Falles de Burjassot des dels seus orígens”. També a les 20 hores en el casal.

En l’equador de la setmana, el dimecres 16 de novembre, “La mocadorà” serà el tema de la xerrada que acollirà el casal a les 20 hores i que estarà impartida per Salva Casani, del Forn Casani. Salva passarà el testimoni a Vicent Marco Moreno, escriptor i periodista, que impartirà la xerrada “Com som els valencians?, Som de Categoria”, el dijous 17 de novembre a les 20 hores. El divendres 18 de novembre, el president de l’Associació Cultural “Fallers Pel Món”, José Enrique Amores Núñez, serà l’encarregat de parlar en el casal de la comissió, també a les 20 hores, de “La Festa fallera, la gran desconeguda”.

El Monestir de Sant Miquel dels Reis rebrà la visita de la comissió el dissabte 19 de novembre a les 10:15 hores i, ja a la nit, se celebrarà en el casal de la Falla el dolç concurs de postres. Per a finalitzar Cultura 10, la comissió se n’anirà d’excursió a Vilafamés el diumenge 20 de novembre, posant així el fermall a la seua gran setmana cultura.